**Mariska Magdolna Hargitay** (født 23. januar 1964) er en amerikansk skuespillerinne som spilte rollen som kriminalbetjent Olivia Benson i krimserien *Law & Order: Special Victims Unit*. Hun har både vunnet og blitt nominert til en rekke priser som følge av denne rollen, inkludert en Emmy og en Golden Globe.

Hargitay er datteren til skuespillerinnen Jayne Mansfield og kroppsbyggeren og skuespilleren Mickey Hargitay. Etter å deltatt i noen lokale skjønnhetskonkurranser, filmdebuterte hun i skrekkomedien *Ghoulies* i 1985. Året etter hadde hun sin TV-debut i dramaserien *Downtown*. De neste årene spilte hun en rekke roller både i filmer og serier, før gjennombruddet til slutt kom da hun fikk rollen som Olivia Benson i 1999. Det å spille en etterforsker av seksualforbrytelser inspirerte henne til å starte organisasjonen Joyful Heart Foundation, som jobber for å hjelpe personer som er blitt utsatt for seksuelle overgrep.

Barndom
-------

Mariska Magdolna Hargitay ble født 23. januar 1964 på St. John's Hospital i Santa Monica i California, som datter av skuespillerinnen og sexsymbolet Jayne Mansfield og den ungarske skuespilleren og kroppsbyggeren Mickey Hargitay. For- og mellomnavnet hennes er ungarsk og refererer til Maria Magdalena (Mariska er et diminutiv av Maria). Hargitay ble oppdratt i den romersk katolske tro. Hun har to eldre brødre, Miklós og Zoltán, og tre halvsøsken, Jayne Marie Mansfield og Antonio «Tony» Cimber (fra hennes mors første og tredje ekteskap) og Tina Hargitay (fra hennes fars første ekteskap).

Hargitays foreldre fikk innvilget skilsmisse i april 1963 i Juarez i Mexico, men fant sammen igjen noen måneder senere. Mansfield hevdet da at skilsmissen hadde vært ugyldig. I august 1964 tok forholdet igjen slutt, og Mansfield søkte om at den mexicanske skilsmissen skulle godkjennes i California. Noen uker senere giftet Mansfield seg med regissøren Matt Cimber, som hun hadde møtt da han regisserte henne i *Buss stopp* samme året. Den 29. juni 1967 ble Mansfield drept i en bilulykke på Route 90 på strekningen mellom Biloxi i Mississippi og New Orleans i Louisiana. Kjæresten hennes, advokaten Sam Brody, og sjåføren deres, den 19 år gamle Ronnie Harrison, ble også drept. Hargitay sov i baksetet sammen med brødrene Miklós og Zoltán, men alle tre barna slapp unna med mindre fysiske skader. Hargitay har heller ingen minner fra ulykken, og kun svært vage minner om sin mor.

Etter Mansfields død ble de tre søskene oppdratt av deres far og hans nye kone, Ellen Siano. Hargitay misliker å bli sammenlignet med sin mor og uttalte som 18 åring: «Min far var Mr. Universe, så det hadde vært artig for meg å bli Miss Universe.»

Hargitay studerte ved den katolske videregående skolen Marymount High School. Der var hun aktiv innen cheerleading, elevrådspolitikk, idrett og teater. Hun likte skuespill og søkte seg inn på UCLA etter å ha blitt uteksaminert i 1982. Samme året vant hun Miss Beverly Hills USA. I løpet av det første året på college fikk Hargitay flere små skuespilleroppdrag, og skaffet seg også en agent. Hun studerte ved UCLA School of Theater, Film and Television (der hun var medlem av Kappa Kappa Gamma), men sluttet før hun hadde fullført utdannelsen for å satse på skuespillerkarrieren.

Hargitay var med i teatergruppen Groundlings i Los Angeles. Improvisasjonslærerinnen hennes var Kathy Griffin. Griffin uttalte i et intervju: «Vi startet undervisningen, og i Groundlings læreplanen er en av de første øvelsene du gjør den klisjéaktige ‘tillitsleken’. Jeg fikk alle til å stå i en sirkel, med meg i midten, og så sa jeg at når du er på scenen, må du stole på motspillerne dine, spesielt når du improviserer. Dere kommer til å være der for hverandre, og de ​​kommer til å være der for deg. For eksempel: Jeg skal falle bakover, og vet at dere kommer til ta imot meg. Deretter falt jeg bakover, og ganske riktig ble jeg tatt imot. Alle lo litt nervøst, og så fikk de prøve en etter en. Da det ble Mariska Hargitays tur hadde vi allerede gjort det med ti eller elleve studenter, og de hadde åpenbart forstått poenget. Så var det Mariska sin tur. ‘Ok, Mariska, legg armene i kors foran deg, og fall forsiktig bakover’, sa jeg. Hun falt bakover og ingen tok imot henne. Hun falt rett på ræva. Jeg var skrekkslagen. Dette hadde aldri før skjedd i noen av timene mine.»

Karriere
--------

Etter å ha vunnet Miss Beverly Hills USA i 1982, deltok Hargitay i Miss California USA. Hun kom på femteplass i kåringen. Julie Hayek, som vant, ble også kåret til Miss USA i 1983. I 1984 var Hargitay med i musikkvideoen til Ronnie Milsaps «She Loves My Car». Året etter spilte hun en liten rolle i skrekkomedien *Ghoulies*.

Hargitay uttalte i 1986 at hun aldri hadde vurdert å jobbe innen TV før hun ble tilbudt en rolle i dramaserien *Downtown*. I 1988 spilte hun en gjentagende gjesterolle som Carly Fixx i såpeoperaen *Falcon Crest*. Hun spilte rollen som politibetjent Angela Garcia i dramakomiserien *Tequila and Bonetti* i 1992, og hadde en gjesterolle i fjerde sesong av *Seinfeld* året etter. To år senere spilte Hargitay rollen som den sexy naboen Didi Edelstein i situasjonskomedien *Can't Hurry Love*, med Nancy McKeon i hovedrollen. I 1997 spilte Hargitay rollen som kriminalbetjent Nina Echeverria i dramaserien Prince Street. Hun hadde også en gjentagende gjesterolle som Cynthia Hooper i fjerde sesong av *Akutten*.

Hargitay under innspillingen av 12. sesong av *Law & Order: Special Victims Unit* i august 2010.
Hargitay har også spilt i en rekke andre TV-serier, inkludert *Freddy's Nightmares*, *Ellen*, *All American Girl*, *Baywatch*, *Cracker*, *Gabriel's Fire*, *In the Heat of the Night*, *The Single Guy*, *Wiseguy* og *thirtysomething*. Hun har også en av stemmene i videospillet *True Crime: New York City* fra 2005.

Hargitay spilte en liten rolle i *Adjø Las Vegas* fra 1995. Hun var også en midlertidig erstatter for Gabrielle Fitzpatrick i *Mighty Morphin Power Rangers: The Movie*, men scenen hennes ble slettet fra den ferdige filmen.

I januar 2007 deltok Hargitay og sønnen August i en *Got Milk?*-reklame.

### *Law & Order: Special Victims Unit*

Utvelgelsen av de to hovedrollene til NBCs nye krimserie, *Law & Order: Special Victims Unit*, fant sted våren 1999. Seriens skaper, Dick Wolf, samt representanter for NBC og Studios USA var tilstede på de siste prøvespillingene, som foregikk på Rockefeller Center. I siste runden stod valget mellom seks personer. Til å spille den kvinnelige hovedrollen som kriminalbetjent Olivia Benson stod valget mellom Samantha Mathis, Reiko Aylesworth og Hargitay. Til å spille den mannlige hovedrollen som kriminalbetjent Elliot Stabler stod valget mellom Tim Matheson, John Slattery og Christopher Meloni. Hargitay og Meloni spilte mot hverandre i den siste runden. Etter at de forlot rommet var det et øyeblikks fullstendig stillhet, før Wolf utbrøt: «Vel, det er ingen tvil om hvem vi skal velge – Hargitay and Meloni.» Wolf mente at duoen hadde perfekt kjemi sammen, helt fra første gangen han så dem, og de var førstevalget hans. Garth Ancier, den daværende sjefen for NBC Entertainment, og resten av panelet var enige i dette. Hargitay tok opplæring som krisekonsulent for voldtektsofre for å forberede seg til rollen som Benson.

I 2006 tok Hargitay mammapermisjon fra serien de siste månedene hun var gravid, og ble midlertidig erstattet av Connie Nielsen.

Etter at den tiende sesongen av serien var fullført i mai 2009 gikk både Hargitays og Melonis kontrakter ut. På dette tidspunktet tjente de angivelig 375 000–385 000 dollar per episode. Under kontraktsforhandlingene i april forsøkte duoen å sikre seg en del av overskuddet fra serien, slik andre profilerte *Law and Order*-skuespillere hadde fått før dem. Det gikk rykter om at NBC truet med å erstatte dem, dersom de stod fast på dette kravet. To måneder senere ble det imidlertid annonsert at begge hadde fornyet kontrakten sin for ytterligere to år. Hargitay returnerte også til seriens tolvte sesong, og begynte innspillingen av disse episodene i juni og juli 2010. Den 14. mai 2011 ble Hargitay enig om en ny kontrakt for den 13. sesongen. Det ble imidlertid spekulert i om hun bare skulle være med i de første 13 episodene. Dette ble avkreftet av styrelederen i NBC, Bob Greenblatt, som i august opplyste at hun skulle være med i alle episodene denne sesongen.

Hargitay var også med i den 14. sesongen og uttalte til Harry Connick jr.: «Jeg kan ikke slutte i denne serien. Jeg har for mye moro til det.» Den 20. april 2012 signerte Hargitay en ny kontrakt med Universal Television om å spille i den 14. sesongen av *Law & Order: SVU*, med en lønn på 500 000 dollar per episode.

Privatliv
---------

Hargitay i mai 2007.
Hargitay snakker engelsk, ungarsk, spansk og italiensk. Dette har hun vist ved flere anledninger i TV-serien, for eksempel ved arrestasjoner og avhør av mistenkte som ikke snakker engelsk.

Hargitay giftet seg med skuespilleren Peter Hermann 28. august 2004 i Santa Barbara i California. De hadde møttes da han spilte en gjentagende gjesterolle i *Law & Order: SVU*, som forsvarsadvokaten Trevor Langan. Den 28. juni 2006 ble sønnen deres, August Miklos Friedrich Hermann, født ved keisersnitt. I april 2011 adopterte Hargitay og ektemannen Amaya Josephine, og var tilstede da hun ble født. I oktober samme året adopterte de Andrew Nicolas Hargitay Hermann, som hadde blitt født i midten av 2011.

Da hun vant Emmy-prisen 27. august 2006 takket Hargitay sin far for alt han hadde gjort for henne. Den 14. september, bare 17 dager senere, døde faren av myelomatose.i Los Angeles. Han ble 80 år gammel.

### Helseproblemer

I slutten av desember 2008 fikk Hargitay en delvis kollapset lunge etter å ha utført et stunt under innspillingen av en episode av *Law & Order: SVU*. Hun ble operert i januar året etter og returnerte til arbeid kort tid senere. Den 3. mars samme året ble hun innlagt på sykehus med brystsmerter som følge av denne skaden. Det ble klart at hun sannsynligvis kom til å trenge flere operasjoner. Til tross for dette gikk hun bare glipp av én episode av denne sesongen.

Veldedig arbeid
---------------

Hargitay leser *Oh! The Places You'll Go!* av Dr. Seuss på påskearrangementet utenfor Det hvite hus i 2010.
I 2004 stiftet Hargitay organisasjonen Joyful Heart Foundation som jobber for å støtte personer som har blitt utsatt for seksuelle overgrep, vold i hjemmet og barnemishandling. Hargitay har fortalt at hun ble inspirert av sitt eget møte med en flokk delfiner som svømte rundt henne da hun var på Hawaii som 15-åring. Opplevelsen gav henne en dyptgripende åndelig følelse, og hun håpet å kunne dele denne med andre. Per november 2010 har Joyful Heart Foundation sendt over 5000 kvinner og barn på terapeutiske programmer i New York, Los Angeles og på Hawaii. Disse programmene kombinerer yoga, meditasjon, massasje, svømming med delfiner og skriving i dagbok. Hargitay har selv uttalt: «Jeg begynte å få fanbrev fra overlevende som følte en tilknytning til Olivia. I mange av disse brevene fortalte folk sine egne historier om misbruk - noen for aller første gang. Jeg husker at jeg fikk følelsen av at så mange levde isolert og med så mye skam, men det er overgriperen som burde føle skam. Jeg ønsket å finne en måte å hjelpe folk å ta tilbake livene sine på, og leve livet med en fornyet følelse av muligheter og håp. Og det er dette vi jobber for å få til hver dag hos Joyful Heart.» Ifølge Hargitay har organisasjonen per april 2011 samlet inn 20 millioner dollar og hjulpet rundt 5000 overlevende. En referanse til Joyful Heart Foundation er også inkludert i *Law & Order: SVU* ved at Hargitays rollefigur i sesong 13 begynte å bruke et smykke med to anheng som representerer organisasjonen.

Hargitay deltok i den 17. sesongen av NBCUniversals kampanje «The More You Know» i 2006. Hun deltok også i denne kampanjen våren 2009. Hun er æresmedlem i Multiple Myeloma Research Foundation.

Den 27. september 2011 donerte Hargitay 100 000 dollar til stipendiater til UCLA School of Theater, Film and Television.

I 2012 engasjerte Hargitay for resertifisering av Violence Against Women Act (VAWA).

Den 17. februar 2012 donerte Hargitay 35 800 dollar til Obama Victory Fund, det maksimale beløpet som er tillatt for én enkelt person.

I populærkulturen
-----------------

Hargitays uvanlige navn er en populær frase i Mike Myers-filmen *The Love Guru*. Hovedpersonen i filmen hevder at det er en åndelig hilsen på hindi. Hargitay syntes det hele var svært morsomt og håpet at dette kunne lære folk å uttale navnet hennes riktig. Hun spilte også en liten rolle som seg selv i filmen.

Filmografi
----------

| År | Tittel | Rolle | Notater |
| --- | --- | --- | --- |
| 1985 | *Ghoulies* | Donna |  |
| 1986 | *Welcome to 18* | Joey |  |
| 1987 | *Jocks* | Nicole |  |
| 1989 | *Finish Line* | Lisa Karsh | TV-film |
| 1991 | *Hard Time Romance* | Anita |  |
| *The Perfect Weapon* | Jennifer |  |
| *Sutoroberi rodo* | Jill Banner |  |
| 1993 | *Blind Side* | Melanie | TV-film |
| *Bank Robber* | Marisa Benoit |  |
| 1994 | *Gambler V: Playing for Keeps* | Etta Place | TV-film |
| 1995 | *Adjø Las Vegas* | Prostituert på bar |  |
| 1997 | *Night Sins* | Paige Price | TV-film |
| *The Advocate's Devil* | Rendi | TV-film |
| 1999 | *Love American Style* | Wendy (*Love And The Blind Date*) | TV-film |
| *Lake Placid* | Myra Okubo |  |
| 2001 | *Perfume* | Darcy |  |
| 2004 | *Plain Truth* | Ellie Harrison | TV-film |
| 2006 | *Tales from Earthsea* | Tenar (stemme i engelsk versjon) | Animasjonsfilm |
| 2008 | *The Love Guru* | Seg selv | Cameo |

Priser og nominasjoner
----------------------

Hargitay ble nominert til åtte Emmy-priser på rad fra 2004 til 2011. Hun vant prisen i 2006. På bildet over deltar hun på den 60. Primetime Emmy-utdelingen i 2008.
Hargitay har vunnet både Emmy og Golden Globe for rollen som kriminalbetjent Olivia Benson i *Law & Order: Special Victims Unit*. Hun vant også UCLA's TFT Distinguished Alumni Award i 2011, og ble hedret på skolens oppstartsseremoni i juni. Hargitay ble beæret med den 2511. stjernen på Hollywood Walk of Fame den 8. november 2013. Stjernen hennes er plassert like ved hennes mors stjerne, som er på 6328 Hollywood Boulevard.

Alle prisene og nominasjonene i listen under er for *Law & Order: SUV*.

| År | Pristittel | Kategori | Resultat |
| --- | --- | --- | --- |
| 2000 | Satellite Award | Beste skuespillerinne i en TV-serie, drama | Nominert |
| Viewers for Quality Television Award | Beste skuespillerinne i en kvalitetsdramaserie | Nominert |
| TV Guide Award | Favorittskuespillerinne i en ny TV-serie | Nominert |
| 2004 | Screen Actors Guild Award | Beste kvinnelige skuespiller i en dramaserie | Nominert |
| Prism Award | Prestasjon i en dramaserieepisode | Nominert |
| Gracie Allen Award | Beste kvinnelige hovedrolle i en dramaserie | Vant |
| Primetime Emmy Award | Beste kvinnelige hovedrolle i en dramaserie | Nominert |
| 2005 | Golden Globe | Beste skuespillerinne i en TV-serie – Drama | Vant |
| Primetime Emmy Award | Beste kvinnelige hovedrolle i en dramaserie | Nominert |
| 2006 | Screen Actors Guild Award | Beste kvinnelige skuespiller i en dramaserie | Nominert |
| Primetime Emmy Award | Beste kvinnelige hovedrolle i en dramaserie | Vant |
| 2007 | TV Land Award | Kvinnelig favorittdetektiv | Nominert |
| Screen Actors Guild Award | Beste kvinnelige skuespiller i en dramaserie | Nominert |
| OFTA Television Award | Beste skuespillerinne i en dramaserie | Nominert |
| Prism Award | Prestasjon i en dramaserieepisode | Vant |
| Primetime Emmy Award | Beste kvinnelige hovedrolle i en dramaserie | Nominert |
| 2008 | OFTA Television Award | Beste skuespillerinne i en dramaserie | Nominert |
| Primetime Emmy Award | Beste kvinnelige hovedrolle i en dramaserie | Nominert |
| 2009 | People's Choice Award | Kvinnelig favoritt-TV-stjerne | Nominert |
| Screen Actors Guild Award | Beste kvinnelige skuespiller i en dramaserie | Nominert |
| Gracie Allen Award | Beste kvinnelige hovedrolle i en dramaserie | Vant |
| Golden Globe | Beste skuespillerinne i en TV-serie – Drama | Nominert |
| Primetime Emmy Award | Beste kvinnelige hovedrolle i en dramaserie | Nominert |
| 2010 | People's Choice Award | Beste dramaskuespillerinne på TV | Nominert |
| Screen Actors Guild Award | Beste kvinnelige skuespiller i en dramaserie | Nominert |
| Primetime Emmy Award | Beste kvinnelige hovedrolle i en dramaserie | Nominert |
| 2011 | People's Choice Award | Favorittbekjemper av kriminalitet på TV | Nominert |
| Screen Actors Guild Award | Beste kvinnelige skuespiller i en dramaserie | Nominert |
| Primetime Emmy Award | Beste kvinnelige hovedrolle i en dramaserie | Nominert |
| 2012 | TV Guide Award | Favorittskuespillerinne | Nominert |
| Muse Award | Vant |
| 2014 | People's Choice Award | Beste dramaskuespillerinne på TV | Nominert |
| Prism Award | Kvinnelige prestasjon i en historie som går over flere episoder i en dramaserie | Nominert |
| Gracie Allen Award | Beste kvinnelige hovedrolle i en dramaserie | Vant |
| 2015 | People's Choice Award | Beste krimdramaskuespillerinne på TV | Nominert |

Referanser
----------

1. ↑   GeneaStar, GeneaStar person-ID hargitaym[Hentet fra Wikidata]
2. 1 2 3 4  «Mariska Hargitay Biography». Encyclopedia of Biography. 2006.
3. ↑  A. Keeps, David (10. desember 1998). «Mariska Hargitay: Staying Sane When Life Is Moving Fast». *Good Housekeeping*. Arkivert fra originalen 23. oktober 2011. Besøkt 10. oktober 2013. «Though she was raised Catholic and has a very strong faith, Hargitay calls herself a Christian who doesn't go to church every Sunday.»
4. 1 2  Allis, Tim (6. april 1992). «Neither Jayne nor Playne». *People*. Arkivert fra originalen 16. november 2013. Besøkt 10. oktober 2013.
5. ↑  Graydon, Carter E. (7. juni 1982). «People: Jun. 7, 1982». *Time*. s. 2. Arkivert fra originalen 29. juni 2011. Besøkt 10. oktober 2013.
6. ↑  Woliman Rusoff, Jane (14. februar 2001). «Jayne's little girl kicks on». *The Herald and Weekly Times*. s. H10.
7. 1 2  Graydon, Carter E. (7. juni 1982). «People: Jun. 7, 1982». *Time*. s. 1. Arkivert fra originalen 14. januar 2009. Besøkt 15. september 2008.
8. ↑  «Bruin Life 1983, The Yearbook at UCLA». *University of California, Los Angeles*. Internet Archive. 1983. Arkivert fra originalen 23. oktober 2011. Besøkt 10. oktober 2013.
9. ↑  Virtel, Louis (4. mars 2010). «Was Kathy Griffin's Censored SVU Scene Payback from an Injured Mariska Hargitay?». Movieline. Arkivert fra originalen 23. oktober 2011.  «Arkivert kopi». Archived from the original on 17. august 2011. Besøkt 10. oktober 2013. CS1-vedlikehold: Uheldig URL (link)
10. ↑  Gladstone, Mark (10. januar 1983). «New Rules Make Runner-up in Beauty Contest a Winner» (PDF). *Los Angeles Times*. Arkivert fra originalen (PDF) 23. oktober 2011.  «Arkivert kopi» (PDF). Arkivert fra originalen (PDF) 23. august 2011. Besøkt 10. oktober 2013.
11. 1 2  Buck, Jerry (7. januar 1988). «Mariska Hargitay Joins 'Falcon Crest' Cast». *Chicago Tribune*. s. 4.
12. 1 2  Mills, Bart (12. august 1986). «Hargitay goes `Downtown'». *Daily Breeze*. s. C1.
13. ↑  «Interview with David Yost Part 2». YouTube.
14. ↑  «The hottest mom in Hollywood». *Self* (Januar 2007). 1. januar 2007. s. s. 24–25. Arkivert fra originalen 22. februar 2008.  «Arkivert kopi». Archived from the original on 22. februar 2008. Besøkt 10. oktober 2013. CS1-vedlikehold: Uheldig URL (link)
15. ↑  Green, Susan (2009). *Law & Order: Special Victims Unit Unofficial Companion*. BenBella Books, Inc. s. 11. ISBN 978-1-933771-88-5.
16. 1 2  Oglethorpe, Alice. «Real American Heroes». *Shape* (November 2010). s. s. 186.
17. ↑  Silverman, Stephen (25. januar 2006). «Maternity Leave Looms for Mariska Hargitay». *People*. Arkivert fra originalen 31. juli 2013. Besøkt 10. oktober 2013.
18. ↑  «SVU "Replaces" Benson». *TV Guide*. 1. februar 2006. Arkivert fra originalen 23. oktober 2011. Besøkt 10. oktober 2013.
19. ↑  Schneider, Michael (29. juni 2009). «Meloni, Hargitay seal deal with 'SVU'». *Variety*. Arkivert fra originalen 23. oktober 2011. Besøkt 10. oktober 2013.
20. 1 2  Martin, Denise (29. juni 2009). «'Law & Order: SVU' stars Christopher Meloni and Mariska Hargitay sign on for two more years». *Los Angeles Times*. Arkivert fra originalen 23. oktober 2011. Besøkt 10. oktober 2013.
21. ↑  Ausiello, Michael (8. april 2009). «'SVU' exclusive: NBC to replace Chris and Mariska?!». *Entertainment Weekly*. Arkivert fra originalen 23. oktober 2011. Besøkt 10. oktober 2013.
22. ↑  Andreeva, Nellie (12. april 2010). «NBC Picks Up 'Law & Order: LA' For Fall; 'SVU' Cleared For 12th Season With Cast; Original 'L&O' Looks Good For Record 21st». *Deadline Hollywood*. Arkivert fra originalen 23. oktober 2011. Besøkt 10. oktober 2013.
23. ↑  Andreeva, Nellie (14. mai 2011). «Law & Order: SVU Scoop: Hargitay Inks New Deal, Jennifer Love Hewitt May Succeed Her». *TVLine*. Arkivert fra originalen 23. oktober 2011. Besøkt 10. oktober 2013.
24. ↑  Porter, Rick (1. august 2011). «'Law & Order: SVU': Mariska Hargitay isn't going anywhere, NBC chief says». *Zap2it*. Arkivert fra originalen 23. oktober 2011.
25. ↑  Martin, Denise (6. januar 2012). «NBC Scoop! Hargitay Signs Up for Another Season of SVU, Community to Return in Spring». *TV Guide*.
26. ↑  Goldberg, Lesley (20. april 2012). «'Law & Order: SVU' Star Mariska Hargitay Inks New Deal With Universal Television (Exclusive)». *The Hollywood Reporter*.
27. ↑  Diaz, Johnny (13. november 2005). «Speaking volumes: Use of Spanish booms on network programs». *The Boston Globe*. s. N1. Arkivert fra originalen 23. oktober 2011. Besøkt 15. september 2008.
28. ↑  Masterson, Lawrie (17. september 2007). «Mum's the word for Mariska». *Sunday Herald Sun*. s. X06.
29. ↑  Hubbard, Amy (19. oktober 2011). «Mariska Hargitay adopts second baby in 6 months: Give 'em an 'A'». *Los Angeles Times*. Arkivert fra originalen 20. oktober 2011. Besøkt 10. oktober 2013.
30. ↑  Triggs, Charlotte (19. oktober 2011). «Mariska Hargitay Adopts Again, Son Andrew». *People*.
31. ↑  Mariska Hargitay Emmy Nominated
32. ↑  Bonawitz, Amy (19. september 2006). «Actor Mickey Hargitay Dead At 80». *CBS News*. Arkivert fra originalen 20. oktober 2011. Besøkt 10. oktober 2013.
33. ↑  McLellan, Dennis (20. september 2006). «Bodybuilder-actor Mickey Hargitay dies». *Bangor Daily News*. s. 25.
34. ↑  «Mariska Hargitay Says "Stunt" Led to Partially Collapsed Lung». *TV Guide*. 19. mai 2009.
35. ↑  «Mariska Hargitay hospitalized for chest pains; According to the sources, more surgery is likely for the star». MSNBC. 4. mars 2009. Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 10. oktober 2013.  «Arkivert kopi». Arkivert fra originalen 13. desember 2013. Besøkt 10. oktober 2013.
36. ↑  Dos Santos, Kristin (16. mars 2009). «Exclusive! SVU Boss: Mariska Hargitay Will Be Back This Season». E!Online. Arkivert fra originalen 23. oktober 2011. Besøkt 10. oktober 2013.
37. ↑  Martin, Crystal. «Behind the Scenes with Mariska Hargitay». *Redbook*. Arkivert fra originalen 28. september 2011. Besøkt 10. oktober 2013.
38. ↑  «The Guide: What's Worth Watching». *TV Guide*. 5. juli 2010. s. 8.
39. ↑  Ross, Robyn (19. februar 2010). «SVU's Mariska Hargitay Helps Trauma Survivors On-Screen and Off». *TV Guide*. Arkivert fra originalen 23. februar 2010. Besøkt 10. oktober 2013.
40. ↑  Sonia Harmon, Kate Meyers og Susan Pocharski. «Ladies Who Give Back», *Ladies' Home Journal* (April 2011), s. 84-85
41. ↑  Keck, William. «Ask Keck». *TV Guide*. 7. november 2011. s. 10.
42. ↑  «NBC Universal's "The More You Know" Launches Its 17th Season of Public Service Announcements with new Theme, New Look and New Faces» (PDF). *The More You Know*. NBCUniversal. 16. desember 2005. Arkivert fra originalen (PDF) 3. juli 2010.  «Arkivert kopi» (PDF). Arkivert fra originalen (PDF) 3. juli 2010. Besøkt 10. oktober 2013.
43. ↑  «The More You Know». The National Domestic Violence Hotline. Arkivert fra originalen 5. august 2011. Besøkt 10. oktober 2013.  «Arkivert kopi». Arkivert fra originalen 31. juli 2013. Besøkt 10. oktober 2013.
44. ↑  «MMRF Honorary Board of Directors». 2007. Arkivert fra originalen 25. januar 2010.  «Arkivert kopi». Arkivert fra originalen 15. juli 2010. Besøkt 10. oktober 2013.
45. 1 2  Goldberg, Lesley (27. september 2011). «'Law & Order: SVU's' Mariska Hargitay Donates $100,000 to UCLA». *The Hollywood Reporter*. Arkivert fra originalen 28. september 2011. Besøkt 10. oktober 2013.
46. ↑  Hargitay, Mariska (26. april 2012). «Violence Against Women Act Helps Restore Lives». The Huffington Post.
47. ↑  «Campaign Donors: Fundrace 2012». Huffpost Fundrace. [*død lenke*]
48. ↑  «Mariska HargitayPolitical Campaign Contributions2012 Election Cycle». CampaignMoney.com.
49. ↑  «Just Say ‘Mariska Hargitay’ and Snicker». *The New York Times*. 20. juni 2008.
50. ↑  «Mariska Hargitay Fulfills Comedy Dream in Guru». *TV Guide*. 20. januar 2008. Arkivert fra originalen 1. juli 2008.  «Arkivert kopi». Arkivert fra originalen 1. juli 2008. Besøkt 30. juni 2008.
51. ↑  «Law & Order: SVU's Mariska Hargitay Honored With Star on Hollywood Walk of Fame—Take a Look!». E! Online UK. 8. november 2013.

Eksterne lenker
---------------

* (en) Mariska Hargitay – kategori av bilder, video eller lyd på Commons Rediger på Wikidata
* Joyful Heart Foundation
* (en) Mariska Hargitay på Internet Movie Database Rediger på Wikidata

* (sv) Mariska Hargitay i Svensk Filmdatabas Rediger på Wikidata

* (fr) Mariska Hargitay på Allociné Rediger på Wikidata

* (en) Mariska Hargitay på AllMovie Rediger på Wikidata

* (en) Mariska Hargitay hos The Movie Database Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Geni **·** WikiTree **·** VIAF **·** LCCN **·** ISNI **·** BNF **·** BNF (data) **·** NKC
 |